1. Tankitõrjekompanii

**1. Tankitõrjekompanii** on Eesti kaitseväe 1. jalaväebrigaadi koosseisu kuuluv tankitõrjerelvadega relvastatud kompanii, mille ülesandeks on brigaadi allüksuste toetamine ja iseseisev lahingutegevus võitluses vastase soomustehnikaga ehk tankitõrje.

Tankitõrjekompanii on relvastatud tavaliselt tankitõrjekahurite või tankitõrjeraketikompleksidega. Tankitõrjekompanii tegutseb lahingus üldjuhul rühmade kaupa jalaväe- või soomusvägede üksuste juurde rühmitatuna ja nende lahingurivistuses.

Tankitõrjekompanii on üksikkompanii ning selle ülem allub vahetult 1. jalaväebrigaadi ülemale.

## Tankitõrjekompanii ajalugu
1930. aastal käisid Eesti kaitseväelased tutvumas Saksamaal tankitõrje tegevusega. Toona võeti eesmärgiks luua vastavalt minimaalvajadusele igale sõja korral formeeritavale diviisile motoriseeritud tankitõrjekahuritega relvastatud kompanii. Allüksuste väljakoolitamiseks moodustati Vabariigi Presidendi 13.05.1939 otsusega nr 15 1. ja 2. diviisi koosseisu kokku kolm rahuaegset tankitõrjekompaniid, nende õigusjärglane on taasiseseisvunud Eesti kaitseväe 1. jalaväebrigaadi tankitõrjekompanii.

### 1. tankitõrjekompanii 1930. aastatel
1. tankitõrjekompanii oli Eesti katteväeosa asukohaga Narvas.

Kompanii rahuaegsesse koosseisu kuulus: 
*juhatus, 
*juhtimisrühm (vaatlusjagu ja sidejagu),
*3 kahurirühma, igas rühmas 3 kahurit. 

Kokku 106 meest, 4 maastiku sõiduautot, 5 maastiku side- ja raadioautot, 9 maastiku suurtükiautot, 2 kerget veoautot, töökojaauto, köögiauto, tsisternauto ja 3 mootorratast (neist 2 korviga).

Sõja-aegsesse koosseisu kuulus:
*juhatus, 
*üldrühm, 
*juhtimisrühm (vaatlusjagu ja sidejagu),
*3 rühma, igaühes 3 tankitõrjekahurit ja üks raskekuulipilduja.

Kokku 138 meest, 9 kahurit, 3 kuulipildujat, 27 autot ja 6 mootorratast. Koosseisu muudatusega nähti alates 30. detsembrist 1939 ette raskekuulipildujate asemel kergekuulipildujad ning veoautode asemel 31 hobust, uueks isikkoosseisuks 134 meest.

1. juunil 1940 oli nimekirjas 101 ja kohal 80 meest.

Kompanii ülem oli leitnant Voldemar Aasoja.

### Tänapäeval
Praegu on kompaniiveebel vanemveebel Mihkel Paalo ning kompanii asub Jõhvis. 

## Väljaõpe
1. jalaväebrigaadi tankitõrjekompaniis kestab väljaõpe juhtivkoosseisule ja erialaspetsialistidele 11 kuud ning põhikutsele 8 kuud. Kasutusel on raketikompleks Spike LR. Laskmist õpetatakse peamiselt simulaatoritel. Tankitõrjekompaniis antakse väljaõpe kesk- ja pikamaa tankitõrjeraketikomplekside meeskonnaliikmetele, seetõttu on põhirõhk lasketehnilisel ettevalmistusel ning meeskondade maksimaalselt heal koostööl.

Väljaõpe on väga mitmekülgne. Nooremallohvitseride kursusel antakse õppuritele teadmised ja oskused jalaväe ning tankitõrje suundadel. Põhirõhk on õppurite praktilise juhtimiskogemuse omandamisel. Seejärel toimub põhikutsele erialakursus raketiallüksuste relvastuse tundmaõppimiseks, pärast seda alustatakse tankitõrje jagude ja rühmade kokku töötamist. Allüksuse kursuse käigus toimuvad erinevad harjutused ning õppused, kuhu kutsutakse osalema ka üksuseid teistest väeosadest (näiteks Scoutspataljoni elukutselistest tegevväelastest koosnev tankitõrjerühm). Koostööd tehakse ka Eestisse saabunud liitlaste üksustega.

## Asukoht
Tankitõrjekompanii paikneb koos Viru ja Kalevi jalaväepataljoniga ning lahinguteeninduspataljoniga 1. jalaväebrigaadi Jõhvi linnakus. Kompanii ruumid asuvad linnaku kahekordses kasarmus, kus on sõdurisõbralikud ja tänapäevased elamistingimused. Linnakus on raamatukogu, mis on 24/7 kõigile avatud. Sõdurikodus on kasutada piljardilaud ja lauamängud ning avatud on ka kiosk.

## Sport paiknemiskohas
Jõhvi linnakus on korralikud sportimisvõimalused nii sise- kui ka välitingimustes - olemas on jooksurada ja spordihall, kus saab tegeleda nii crossfiti, pallimängude ning jõutreeningutega. Lisaks korraldatakse mitmesuguseid sportlikke üritusi, mis on suunatud kaitseväelaste füüsilise vastupidavuse tõstmisele (spordipäevad, kiirrännakud jne).

Ajateenijatel on ka võimalus kasutada pallimängusaale, ujulaid, jooksu- ja suusaradu ning muid spordirajatisi nii Jõhvi kui selle lähiümbruses. 

## Sümboolika
Tankitõrjekompanii sümboolikaks on hõbedane, teravatipuline vapikilp, mille ülaosas asetsevad tähed „TT“, mis tähistab tankitõrjet ning sümboli all keskel number 1 või 2, mis näitavad brigaadi, mille sõdurid tankitõrjekompaniis väljaõppel on. Välivormi embleemi põhiosa on roheline.

## Viited